80. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΠΑΙΔΕΙΑΣ  Αριθ. Φ.435.2/14/90780/50Α της 14/27 Σεπτ. 1973 (ΦΕΚ Β' 1114) Περί συμπληρώσεως του άρθρ. 4 της υπ' αριθ. 14978/Α 104/5.2.73 (ΦΕΚ 180/1973 τεύχ. Β) υπουργικής αποφάσεως "περί εγγραφών, μετεγγραφών, φοιτήσεως, βαθμολογίας και εξετάσεων των Μέσων και Κατωτέρων Επαγγελματικών Σχολών". Έχοντες υπ' όψει: 1.Την παρ. 2 του άρθρ. 21 του Ν.Δ. 3971/59 "περί Τεχνικής και Επαγγελματικής Εκπαιδεύσεως".  2.Την παρ. 2 του άρθρ. 3 του Ν.Δ. 580/1970 "περί του εποπτικού, εκπαιδευτικού, βοηθητικού, διοικητικού και βοηθητικού προσωπικού και τινων οργανωτικών διατάξεων των Κατωτέρων και Μέσων Επαγγελματικών Σχολών", αποφασίζομεν: Συμπληρούντες το άρθρ. 4 της υπ' αριθ. 14978/Α 104/5.2.1973 (ΦΕΚ 180/1973 τεύχ. β') ημετέρας αποφάσεως "περί εγγραφών, μετεγγραφών, φοιτήσεως, βαθμολογίας και εξετάσεων των Μέσων και Κατωτέρων Επαγγελματικών Σχολών", ορίζομεν όπως οι έχοντες ενδεικτικόν προαγωγής τουλάχιστον πρώτης (Α') τάξεως Γυμνασίου ή ισοτίμου Σχολής εγγράφωνται άνευ εξετάσεων εις την Δευτέραν (Β') τάξιν οιασδήποτε ειδικότητος  των Κατωτέρων Επαγγελματικών Σχολών. 